ΚΑΝΟΝΙΣΜΟΣ (ΕΟΚ) αριθ. 2172/93 ΤΗΣ ΕΠΙΤΡΟΠΗΣ της 30ής Ιουλίου 1993 περί επιβολής προσωρινών δασμών αντιντάμπινγκ στις εισαγωγές αιθανολαμίνης καταγωγής Ηνωμένων Πολιτειών Αμερικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 11,

Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται από τον κανονισμό (ΕΟΚ) αριθ. 2423/88,

Εκτιμώντας ότι:

Α. ΔΙΑΔΙΚΑΣΙΑ (1) Τον Μάρτιο 1992, η Επιτροπή έλαβε καταγγελία που υποβλήθηκε από το Ευρωπαϊκό συμβούλιο συνομοσπονδών χημικών βιομηχανιών (Conseil Europeen des Federations Industries Chimique), που στο εξής καλείται CEFIC, εξ ονόματος των κοινοτικών παραγωγών αιθανολαμίνης, που αντιπροσωπεύουν σχεδόν όλη την κοινοτική παραγωγή του εν λόγω προϊόντος, όσον αφορά τις εισαγωγές αιθανολαμίνης καταγωγής Ηνωμένων Πολιτειών Αμερικής (που στο εξής καλούνται ΗΠΑ). Η καταγγελία περιείχε αποδεικτικά στοιχεία, που κρίθηκαν επαρκή για την κίνηση διαδικασίας αντιντάμπινγκ, σχετικά με το ότι οι εισαγωγές αυτές αποτέλεσαν αντικείμενο ντάμπινγκ και είχαν προκαλέσει υλική ζημία στην κοινοτική βιομηχανία.

(2) Η Επιτροπή ανήγγειλε, ως εκ τούτου, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ όσον αφορά τις εισαγωγές αιθανολαμίνης καταγωγής ΗΠΑ, που υπάγεται στους κωδικούς ΣΟ 2922 11 00, 2922 12 00 και 2922 13 00, και άρχισε έρευνα.

(3) Η Επιτροπή ενημέρωσε επίσημα τους εξαγωγείς και εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής και τους καταγγέλλοντες. Τα ενδιαφερόμενα μέρη έλαβαν την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(4) Οι αντιπρόσωποι των εξαγωγέων, οι συνδεόμενοι εισαγωγείς και οι καταγγέλλοντες γνωστοποίησαν γραπτώς τις απόψεις τους.

(5) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες με σκοπό τον προκαταρκτικό προσδιορισμό του ντάμπινγκ και της ζημίας, και πραγματοποίησε έρευνα στις εγκαταστάσεις των ακόλουθων επιχειρήσεων:

α) κοινοτικοί παραγωγοί:

- BASF AG, Ludwigshafen, Γερμανία,

- Huels AG, Marl, Γερμανία,

- ICI Ltd, Middlesborough, Ηνωμένο Βασίλειο,

- BP Chemicals Snc, Paris, Γαλλία-

β) παραγωγοί στις ΗΠΑ:

- Union Carbide Corporation, Danbury, Connecticut,

- Oxychem, Dallas, Texas,

- Dow Chemical Company, Midland, Michigan,

- Texaco Chemical Company, Houston, Texas-

γ) συνδεόμενοι εισαγωγείς:

- Dow Benelux NV, Rotterdam, Κάτω Χώρες,

- Dow International Bv, Rotterdam, Κάτω Χώρες,

- Texaco Chemical UK, Londen, Ηνωμένο Βασίλειο,

- Union Carbide Benelux NV, Antwerpen, Βέλγιο.

Ζητήθηκαν και παραλήφθηκαν επίσης πληροφορίες απο την Dow Europe SA και από την Union Carbide Europe SA, που είναι εγκατεστημένες αμφότερες στην Ελβετία και που συμμετέχουν στην εισαγωγή του εν λόγω προϊόντος στην Κοινότητα.

(6) Η έρευνα ως προς την ύπαρξη ντάμπινγκ κάλυψε την περίοδο από 1ης Ιουλίου 1991 έως 30 Ιουνίου 1992 ("η περίοδος της έρευνας").

Β. ΥΠΟ ΕΞΕΤΑΣΗ ΠΡΟΪΟΝ (7) Περιγραφή του προϊόντος

Η αιθανολαμίνη είναι χημικό προϊόν που λαμβάνεται με αντίδραση του αιθυλενοξειδίου και του διαλύματος αμμωνίας.

Υπάρχουν τρεις τύποι του εν λόγω προϊόντος:

- αιθανολαμίνη (ΜΕΑ),

- διαιθανολαμίνη (DEA),

- τριαιθανολαμίνη (ΤΕΑ).

Όλοι οι τύποι είναι χημικώς παρόμοιοι. Παρασκευάζονται με τά ίδια μέσα παραγωγής και έχουν τις ίδιες υποκαταστάσιμες χρήσεις.

Η αιθανολαμίνη χρησιμοποιείται ως επιφανειοδραστική ουσία (στη σύνθεση απορρυπαντικών, σε προϊόντα ατομικής υγιεινής, σε καθαριστικά κάθε χρήσης, στη σύνθεση κηρών και σε υγρά χαρτομάντηλα), καθώς και για τον καθαρισμό αερίων, στη μεταλλουργία και στην κλωστοϋφαντουργία.

Δεν υπάρχουν σημαντικές διαφορές μεταξύ του προϊόντος της Κοινότητας και του εισαγόμενου προϊόντος.

Γ. ΝΤΑΜΠΙΝΓΚ (8) Η κανονική αξία για κάθε τύπο προϊόντος και για κάθε εξαγωγέα σύμφωνα με τις διατάξεις του άρθρου 2 παράγραφος 3 στοιχείο α) του κανονισμού (ΕΟΚ) αριθ. 2423/88, δηλαδή, βάσει των συγκρίσιμων τιμών που έχουν πράγματι πληρωθεί ή πρέπει να πληρωθούν κατά τις συνήθεις εμπορικές πράξεις (δηλαδή βάσει της μέσης τιμής στους ανεξάρτητους πελάτες), για το προϊόν που προορίζεται για κατανάλωση στην χώρα καταγωγής. Η προκαθορισμένη χρήση (δηλαδή η χρήση του προϊόντος από τους ίδιους τους παραγωγούς για την παρασκευή άλλων προϊόντων, κυρίως της αιθυλενοδιαμίνης) και οι πωλήσεις σε συνδεόμενες επιχειρήσεις δεν θεωρήθηκε ότι έχουν πραγματοποιηθεί κατά τις συνήθεις εμπορικές πράξεις, δεδομένου ότι οι αγοραστές δεν είχαν ελεύθερη επιλογή των προμηθευτών και η τιμή αυτών των πωλήσεων είχε επηρεασθεί από τη σχέση μεταξύ του αγοραστή και του πωλητή. Αυτές οι πωλήσεις περιελάμβαναν, για κάθε ενδιαφερόμενη επιχείρηση, μόνον το 15 % των πωλήσεων και, συνεπώς, θεωρήθηκαν αντιπροσωπευτικές οι υπόλοιπες πωλήσεις βάσει των οποίων υπολογίστηκε η κανονική αξία.

(9) Τιμή εξαγωγής

Σε όλες τις περιπτώσεις, οι εισαγωγές του εν λόγω προϊόντος πραγματοποιήθηκαν από επιχειρήσεις που ήταν συνδεδεμένες με τους παραγωγούς των ΗΠΑ. Επομένως, θεωρήθηκε ότι δεν ήταν αξιόπιστες οι τιμές των πωλήσεων από τις επιχειρήσεις παραγωγής στις επιχειρήσεις εισαγωγής και, για το λόγο αυτό, και σύμφωνα με τις διατάξεις του άρθρου 2 παράγραφος 8 στοιχείο β) του κανονισμού (ΕΟΚ) αριθ. 2423/88 οι τιμές εξαγωγής κατασκευάστηκαν βάσει της τιμής με την οποία μεταπωλήθηκε, κατ' αρχήν το εισαγόμενο προϊόν σε ανεξάρτητο αγοραστή, αφού έγινε προσαρμογή για να ληφθεί υπόψη το συνολικό κόστος που προέκυψε μεταξύ της εισαγωγής και της μεταπώλησης, καθώς και περιθώριο κέρδους 5 % που θεωρήθηκε εύλογο βάσει των πληροφοριών που προσκόμισαν τα ενδιαφερόμενα μέρη όσον αφορά τις εισαγωγές του εν λόγω προϊόντος. Αυτό το κόστος περιελάμβανε το κόστος ορισμένων πωλήσεων στο οποίο υποβλήθηκαν οι συνδεόμενες με τους αμερικανούς παραγωγούς επιχειρήσεις που είναι εγκατεστημένες σε τρίτη χώρα (Ελβετία) και το οποίο κανονικά επιβαρύνει τους εισαγωγείς στην Κοινότητα.

(10) Σύγκριση

Η σύγκριση της κανονικής αξίας με τις τιμές εξαγωγής, συναλλαγή προς συναλλαγή, πραγματοποιήθηκε σε επίπεδο εκ του εργοστασίου και στο ίδιο επίπεδο του εμπορίου.

Ζητήθηκε να γίνουν προσαρμογές προκειμένου να ληφθούν υπόψη οι διαφορές των αμοιβών των πωλητών, η τεχνική ενίσχυση και η εξυπηρέτηση των πελατών μετά την πώληση. Οι προσαρμογές αυτές έγιναν σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88 για τις περιπτώσεις ως προς τις οποίες οι αμερικανοί παραγωγοί προσκόμισαν δικαιολογητικά έγγραφα.

(11) Περιθώρια ντάμπινγκ

Από τη σύγκριση των κανονικών αξιών με τις τιμές εξαγωγής διαπιστώνεται η ύπαρξη μέσου σταθμισμένου περιθωρίου ντάμπινγκ για τις διάφορες αμερικανικές επιχειρήσεις, το οποίο κυμαίνεται από 62 % έως 91 %, εκφρασμένο ως ποσοστό της αξίας cif.

Δ. ΖΗΜΙΑ Όσον αφορά τον όγκο και τις τιμές των εισαγωγών καθώς και την κατάσταση της κοινοτικής βιομηχανίας, οι εξελίξεις δείχνουν ότι σημειώθηκε σταθερή αύξηση από το 1988 μέχρι το τέλος της περιόδου της έρευνας, όπως προκύπτει από τις ακόλουθες διαπιστώσεις:

Ι. Όγκος των εισαγωγών που αποτελούν αντικείμενο ντάμπινγκ και αύξηση των εισαγωγών αυτών σε σχέση, ιδίως, με την παραγωγή και την κατανάλωση

(12) Καθορίστηκε ότι οι εισαγωγές αιθανολαμίνης καταγωγής ΗΠΑ πραγματοποιούνται μόνον από συνδεόμενους με τους αμερικανούς παραγωγούς εισαγωγείς και, σύμφωνα με τα στοιχεία που προσκόμισαν αυτοί οι εισαγωγείς, οι εισαγωγές αιθανολαμίνης αυξήθηκαν σταθερά από 41 000 τόνους το 1988 σε 48 600 τόνους κατά την περίοδο της έρευνας, που αντιστοιχεί σε αύξηση πάνω από 18 %. Κατά την ίδια περίοδο, η κοινοτική παραγωγή μειώθηκε κατά 8 % και η κοινοτική κατανάλωση αυξήθηκε μόνο κατά 4 % [βλέπε αιτιολογικές σκέψεις (16) και (20)].

(13) Οι παραγωγοί ΗΠΑ αύξησαν το τμήμα της αγοράς από το 1988 μέχρι την περίοδο της έρευνας από 31,1 % σε 35,5 %, αύξηση που αντιστοιχεί σε 4,4 ποσοστιαίες μονάδες, και που πρέπει να συγκριθεί με την πτώση του τμήματος που κατείχαν στην αγορά οι κοινοτικοί παραγωγοί κατά 7,1 ποσοστιαίες μονάδες [βλέπε αιτιολογική σκέψη (20)].

ΙΙ. Τιμές των εισαγωγών, σε σχέση, ιδίως, με τις τιμές των κοινοτικών προϊόντων

(14) Οι τιμές των εισαγωγών που αποτελούν αντικείμενο της έρευνας, εκ της αποθήκης του συνδεόμενου εισαγωγέα στα σύνορα της Κοινότητας, μειώθηκαν σε μέση σταθμισμένη βάση, από 916 Ecu ανά τόνο το 1988 σε 537 Ecu ανά τόνο κατά την περίοδο της έρευνας, δηλαδή κατά 41 %.

(15) Από τη σύγκριση, στο ίδιο στάδιο του εμπορίου, των τιμών των εισαγωγών εκ της αποθήκης του συνδεόμενου εισαγωγέα με τις τιμές εκ του εργοστασίου της κοινοτικής βιομηχανίας διαπιστώνεται ότι οι τιμές αυτών των εισαγωγών ήταν συνεχώς χαμηλότερες από τις κοινοτικές τιμές.

Σε απόλυτα στοιχεία, οι χαμηλότερες των κοινοτικών τιμές που εφήρμοσαν όλοι οι ενδιαφερόμενοι αμερικανοί παραγωγοί, αυξήθηκαν κατά μέσο όρο από 9 Ecu το 1988 σε 27 Ecu κατά την περίοδο της έρευνας.

Σε ποσοστιαίες μονάδες και σε μέση σταθμισμένη βάση, οι τιμές αυτές ήταν χαμηλότερες των κοινοτικών κατά 6 % κατά την περίοδο αναφοράς.

ΙΙΙ. Κατάσταση της κοινοτικής βιομηχανίας

α) Παραγωγή, χρησιμοποίηση του παραγωγικού δυναμικού και αποθέματα

(16) Η συνολική κοινοτική παραγωγή αιθανολαμίνης μειώθηκε από 141 700 τόνους το 1988 σε 130 200 τόνους κατά την περίοδο της έρευνας, που αντιστοιχεί σε μείωση περισσότερο από 8 %.

(17) Η χρησιμοποίηση του παραγωγικού δυναμικού από τους διάφορους κοινοτικούς παραγωγούς μειώθηκε κατά την ίδια περίοδο από 98 % σε 79 %, δηλαδή κατά 19 ποσοστιαίες μονάδες.

(18) Το επίπεδο των αποθεμάτων της κοινοτικής βιομηχανίας αυξήθηκε σημαντικά από 4 939 τόνους το 1988 σε 9 059 τόνους το 1989 και 6 335 τόνους το 1990 και σε 5 342 τόνους κατά την περίοδο της έρευνας, ιδίως, επειδή οι κοινοτικοί παραγωγοί ευθυγράμμισαν την παραγωγή τους με το μειωμένο τμήμα που κατείχαν στην αγορά.

β) Πωλήσεις και τμήματα της αγοράς

(19) Οι πωλήσεις της κοινοτικής βιομηχανίας στην κοινοτική αγορά μειώθηκαν από 81 000 τόνους το 1988 σε 75 000 τόνους κατά την περίοδο της έρευνας, δηλαδή κατά 7,6 %.

(20) Ενώ η κατανάλωση έδειξε ότι έχει σημειωθεί αύξηση από 130 800 τόνους σε 136 600 τόνους κατά την ίδια περίοδο, δηλαδή αύξηση 4,4 %, το τμήμα της αγοράς που κατέχει η κοινοτική βιομηχανία μειώθηκε από 62 % το 1988 σε 54,9 % κατά την περίοδο της έρευνας, δηλαδή σημειώθηκε πτώση κατά 7,1 %.

γ) Τιμές

(21) Σε μέση σταθμισμένη βάση, οι μέσες τιμές των πωλήσεων που πραγματοποίησε η κοινοτική βιομηχανία στην αγορά της Κοινότητας, εκ του εργοστασίου, μειώθηκαν από 925 Ecu το 1988 σε 564 Ecu κατά την περίοδο της έρευνας, δηλαδή κατά 39 %.

δ) Αποδοτικότητα

(22) Η αποδοτικότητα της κοινοτικής βιομηχανίας, εκφρασμένη ως ποσοστό του κύκλου εργασιών, μειώθηκε σε μέση σταθμισμένη βάση από 18 % το 1988 σε επίπεδα στα οποία σημειώθηκε απώλεια 22 % κατά την περίοδο της έρευνας, δηλαδή σημείωσε πτώση κατά 40 ποσοστιαίες μονάδες.

Αυτά τα αρνητικά αποτελέσματα προέκυψαν παρά τις επενδύσεις που πραγματοποίησε η κοινοτική βιομηχανία με σκοπό να μειώσει το κόστος της, και παρά την μείωση του προσωπικού στα ελάχιστα επίπεδα που είναι αναγκαία για την ομαλή διεξαγωγή της διαδικασίας παραγωγής.

ε) Επενδύσεις

(23) Η κοινοτική αγορά αιθανολαμίνης αναπτύσσεται σταδιακά και, με αυτήν την προοπτική, η κοινοτική βιομηχανία έχει προετοιμασθεί, προβαίνοντας στις αναγκαίες επενδύσεις, όσον αφορά τα απαιτούμενα επίπεδα παραγωγής και την ποιότητα των προϊόντων.

IV. Συμπεράσματα όσον αφορά τη ζημία

(24) Σε μια αναπτυσσόμενη αγορά, αναμένεται συνήθως η αύξηση της παραγωγής και των πωλήσεων. Αυτή η ανάπτυξη της αγοράς δεν έχει τα αναμενόμενα αποτελέσματα για την κοινοτική βιομηχανία. Έτσι, αντίθετα προς τις προσδοκίες της βιομηχανίας αυτής, οι πωλήσεις, η παραγωγή και το τμήμα της αγοράς μειώθηκαν από το 1988 μέχρι το τέλος της περιόδου αναφοράς, οπότε η βιομηχανία δεν ήταν σε θέση να επιτύχει εύλογο επίπεδο χρησιμοποίησης του παραγωγικού δυναμικού της με συνέπεια υψηλότερο ανά μονάδα κόστος.

Επιπλέον, η σημαντική πτώση των τιμών οδήγησε σε σημαντικές απώλειες που εμπόδισαν την κοινοτική βιομηχανία να πραγματοποιήσει τις απαιτούμενες επενδύσεις, αναχαίτησαν την ανάπτυξή της και επηρέασαν δυσμενώς την μακροπρόθεσμη βιωσιμότητά της.

Υπ' αυτές τις συνθήκες, συνάγεται το συμπέρασμα ότι η κοινοτική βιομηχανία έχει υποστεί σημαντική ζημία που χαρακτηρίζεται από μείωση των πωλήσεων και συμπίεση των τιμών με αποτέλεσμα να μην είναι αποδοτική.

Ε. ΑΙΤΙΑ ΤΗΣ ΖΗΜΙΑΣ α) Επιπτώσεις των εισαγωγών που αποτελούν αντικείμενο ντάμπινγκ

(25) Η Επιτροπή, εξετάζοντας κατά πόσον η σημαντική ζημία που έχει προκληθεί στην Κοινότητα οφείλεται στις εισαγωγές που αποτελούν αντικείμενο ντάμπινγκ, διαπίστωσε ότι η αύξηση του όγκου και του τμήματος της αγοράς, και η μείωση των τιμών των εισαγωγών που αποτελούν αντικείμενο ντάμπινγκ, συνέπεσαν με την απότομη πτώση των πωλήσεων της κοινοτικής βιομηχανίας, με την απώλεια του τμήματος της αγοράς και με σοβαρή απώλεια της αποδοτικότητας.

(26) Η Επιτροπή διαπίστωσε, ειδικότερα, ότι σαν αποτέλεσμα της συνεχιζόμενης εφαρμογής τιμών χαμηλότερων των κοινοτικών γι' αυτές τις εισαγωγές, η κοινοτική βιομηχανία αναγκάστηκε να μειώσει τις τιμές της σε μία προσπάθεια να διατηρήσει εύλογο επίπεδο χρησιμοποίησης του παραγωγικού δυναμικού της και του τμήματος της αγοράς. Αυτή η συμπίεση των τιμών οδήγησε επίσης σε γενική μείωση της αποδοτικότητας, όπως διαπιστώνεται συγκεκριμένα από τις οικονομικές απώλειες που σημειώθηκαν από το 1990.

β) Άλλοι παράγοντες

(27) Η Επιτροπή εξέτασε κατά πόσον η ζημία που έχει υποστεί η κοινοτική βιομηχανία μπορεί να έχει προκληθεί από άλλους παράγοντες, εκτός των εισαγωγών που αποτελούν αντικείμενο ντάμπινγκ, ειδικότερα από την εξέλιξη και τις επιπτώσεις των εισαγωγών από τρίτες χώρες που δεν καλύπτονται από την παρούσα διαδικασία καθώς και από την τάση της κατανάλωσης στην κοινοτική αγορά.

(28) Οι εισαγωγές από άλλες τρίτες χώρες (Σουηδία και χώρες που δεν έχουν προσδιορισθεί επειδή η καταγωγή διατηρείται "μυστική") έχουν αυξήσει το τμήμα της αγοράς από το 1988 από 4,7 σε 8,4 %.

(29) Υπ' αυτές τις συνθήκες και, ειδικότερα, λαμβανομένου υπόψη του τμήματος της αγοράς (35,5 %) των εισαγωγών που αποτελούν αντικείμενο ντάμπινγκ, συνάγεται προσωρινά το συμπέρασμα ότι, ακόμη και αν οι εισαγωγές από άλλες τρίτες χώρες είχαν ζημιογόνες επιπτώσεις, τα επίπεδα των τιμών και ο όγκος των υπό εξέταση εισαγωγών, αν εξεταστούν χωριστά, έχουν προκαλέσει σημαντική ζημία στην κοινοτική βιομηχανία.

(30) Επιπλέον, λόγω της αύξησης της κατανάλωσης του εν λόγω προϊόντος από το 1988 μέχρι το τέλος της περιόδου της έρευνας, η επιδείνωση της κατάστασης της κοινοτικής βιομηχανίας δεν μπορεί να αποδοθεί σε μείωση της ζήτησης.

ΣΤ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ (31) Εξετάζοντας το συμφέρον της Κοινότητας, η Επιτροπή διαπίστωσε ότι η κοινοτική βιομηχανία ήταν συνεχώς σε θέση να προμηθεύει την κοινοτική αγορά σε μεγάλο βαθμό, και συνεχίζει να καταβάλει προσπάθειες προκειμένου να ανταποκρίνεται στην αυξανόμενη ζήτηση στην κοινοτική αγορά αιθανολαμίνης όσον αφορά τόσο την ποσότητα όσο και την ποιότητα.

Η συνέχιση των αρνητικών επιπτώσεων των εισαγωγών αιθανολαμίνης που αποτελούν αντικείμενο ντάμπινγκ, καταγωγής ΗΠΑ, υπονομεύει την ικανότητα αυτής της βιομηχανίας της Κοινότητας να ανταποκρίνεται στη ζήτηση χωρίς να υφίσταται αυξανόμενες ζημίες.

Η παύση της κοινοτικής παραγωγής αιθανολαμίνης θα έχει επίσης αρνητικά αποτελέσματα στην αποδοτικότητα άλλων προϊόντων τα οποία προέρχονται από τις ίδιες εγκαταστάσεις παραγωγής με την αιθανολαμίνη.

Επιπλέον, αυτές οι απώλειες απειλούν τη βιωσιμότητα της κοινοτικής βιομηχανίας με τις επακόλουθες αρνητικές επιπτώσεις στην απασχόληση, στις επενδύσεις και στον ανταγωνισμό.

(32) Η Επιτροπή γνωρίζει τις επιπτώσεις των μέτρων αντιντάμπινγκ στις τιμές για τους τελικούς χρήστες του εν λόγω προϊόντος.

Όσον αφορά τα συμφέροντα αυτών των καταναλωτών στην Κοινότητα, τα βραχυπρόθεσμα πλεονεκτήματα ως προς τις τιμές από τις ζημιογόνες πρακτικές ντάμπινγκ, πρέπει να σταθμιστούν με τις μακροπρόθεσμες επιπτώσεις που έχει η μη αποκατάσταση του θεμιτού ανταγωνισμού. Έτσι, η μη ανάληψη δράσης απειλεί σοβαρά τη βιωσιμότητα της κοινοτικής βιομηχανίας, η εξαφάνιση της οποίας μειώνει τον εφοδιασμό και τον ανταγωνισμό εις βάρος των καταναλωτών.

Η Επιτροπή θεωρεί επιπλέον ότι τα πιθανά αρνητικά αποτελέσματα των μέτρων κατά των εισαγωγών αιθανολαμίνης που αποτελούν αντικείμενο ντάμπινγκ, καταγωγής ΗΠΑ, αντισταθμίζονται πλήρως με την ανάγκη να διατηρηθεί επαρκής αριθμός προμηθευτών αιθανολαμίνης στην αγορά της Κοινότητας, οι οποίοι είναι ανταγωνιστικοί μεταξύ τους υπό θεμιτούς όρους. Τα διαθέσιμα στοιχεία στην αμερικανική αγορά δείχνουν ότι, εκεί όπου υπάρχουν μόνον τρεις προμηθευτές στην αγορά, οι τιμές για τους τελικούς χρήστες τείνουν να είναι πολύ υψηλότερες από τις τιμές στην κοινοτική αγορά.

(33) Δύο κοινοτικοί αγοραστές αιθανολαμίνης ζήτησαν από την Επιτροπή να μην λάβει μέτρα τα οποία μπορούν να αποκλείσουν τους αμερικανούς παραγωγούς από την κοινοτική αγορά. Σχετικά με αυτό, αναφέρθηκαν στο γεγονός ότι οι κοινοτικοί παραγωγοί δεν είναι σε θέση να ικανοποιήσουν πλήρως τη ζήτηση στην αγορά της Κοινότητας. Η Επιτροπή συμμερίζεται τη γνώμη ότι οι κοινοτικοί παραγωγοί δεν μπορούν να προμηθεύσουν πλήρως την αγορά και ότι πρέπει, επομένως, να διατηρηθεί η πρόσβαση για μη κοινοτικούς παραγωγούς. Ωστόσο, είναι επίσης σαφώς προς το συμφέρον του τελικού χρήστη στην κοινοτική αγορά να διατηρηθεί βιώσιμη κοινοτική βιομηχανία και να αποτραπεί η αντικατάστασή της από μικρότερο αριθμό προμηθευτών τρίτων χωρών.

(34) Υπ' αυτές τις συνθήκες, η Επιτροπή καταλήγει στο συμπέρασμα ότι είναι προς το συμφέρον της Κοινότητας η υιοθέτηση μέτρων που αποσκοπούν στην αποκατάσταση θεμιτών όρων ανταγωνισμού για την αιθανολαμίνη στην κοινοτική αγορά και η διατήρηση, παραλλήλως, της πρόσβασης σ' αυτήν την αγορά των προμηθευτών των ΗΠΑ.

Ζ. ΠΡΟΣΩΡΙΝΟΣ ΔΑΣΜΟΣ (35) Εξετάζοντας τα μέτρα που είναι αναγκαία προκειμένου να εξουδετερωθεί η ζημία που έχει προκληθεί από τις εισαγωγές που αποτελούν αντικείμενο ντάμπινγκ και για να αποκατασταθούν οι θεμιτοί όροι του ανταγωνισμού, η Επιτροπή έλαβε υπόψη ότι η κοινοτική βιομηχανία στο σύνολό της δεν είναι αποδοτική υπό τις σημερινές συνθήκες. Συνεπώς, η Επιτροπή υπολόγισε το επίπεδο των τιμών με το οποίο η κοινοτική βιομηχανία είναι σε θέση να καλύψει το κόστος της και να έχει κέρδος από τις πωλήσεις λαμβανομένης υπόψη της διαφοράς των τιμών που διαπιστώθηκε στην αγορά για τους διαφόρους τύπους αιθανολαμίνης.

Υπ' αυτές τις συνθήκες και δεδομένων των αναγκών αυτής της βιομηχανίας, διαπιστώθηκε ότι το 8 % μπορεί να θεωρηθεί ως το κατάλληλο ποσοστό κέρδους επί του κύκλου εργασιών.

(36) Λόγω της αποφασιστικότητας των αμερικανών παραγωγών να διατηρήσουν το τμήμα που κατέχουν στην αγορά και της δυνατότητας να απορροφήσουν μεγάλο μέρος των δασμών αντιντάμπινγκ, καθώς και λόγω της ασθενούς θέσης της κοινοτικής βιομηχανίας, η Επιτροπή έκρινε σκόπιμο να καθορίσει ελάχιστες τιμές εισαγωγής που επιτρέπουν στην κοινοτική βιομηχανία να αυξήσει τις τιμές της σε αποδοτικά επίπεδα. Με τις υπάρχουσες τελωνειακές διαδικασίες ελέγχου, όσον αφορά τη μεταφορά τιμολόγησης στην περίπτωση των συνδεόμενων επιχειρήσεων, ο κίνδυνος καταστρατήγησης των δασμών αντιντάμπινγκ με ακατάλληλες μεθόδους τιμολόγησης από τις ενδιαφερόμενες επιχειρήσεις, είναι ελάχιστος.

Δεδομένου του χαμηλού επιπέδου των τιμών των εισαγωγών αιθανολαμίνης βάσει του οποίου έγινε ο υπολογισμός των αναγκαίων ελάχιστων τιμών, και λόγω του υψηλού βαθμού ανταγωνισμού που ασκείται, ιδίως, από παραγωγούς σε άλλες τρίτες χώρες, δεν υπάρχει ο κίνδυνος να διατηρηθούν οι τιμές σε αδικαιολόγητα υψηλά επίπεδα για τους τελικούς χρήστες.

(37) Η Επιτροπή διαπίστωσε ότι εφόσον η ελάχιστη τιμή εισαγωγής που κρίνεται αναγκαία για να εξουδετερωθούν οι ζημιογόνες επιπτώσεις του ντάμπινγκ δεν υπερβαίνει την κανονική αξία, ο προσωρινός δασμός αντιντάμπινγκ, όπως προβλέπεται στο άρθρο 13 παράγραφος 3 του κανονισμού (ΕΟΚ) αριθ. 2423/88, πρέπει να καθοριστεί στο ύψος αυτής της τιμής.

(38) Πρέπει να καθοριστεί περίοδος εντός της οποίας τα μέρη που είναι γνωστό ότι ενδιαφέρονται μπορούν να γνωστοποιήσουν τις απόψεις τους και να ζητήσουν να γίνουν δεκτά σε ακρόαση. Η περίοδος ενός μηνός κρίνεται κατάλληλη γι' αυτόν το σκοπό. Επιπλεόν, πρέπει να αναφερθεί ότι όλες οι διαπιστώσεις που γίνονται για το σκοπό του παρόντος κανονισμού είναι προσωρινές και ενδέχεται να επανεξεταστούν για την επιβολή οριστικού δασμού που μπορεί να προτείνει η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές αιθανολαμίνης που υπάγεται στους κωδικούς ΣΟ 2922 11 00, 2922 12 00 και 2922 13 00, καταγωγής Ηνωμένων Πολιτειών Αμερικής.

2. Το ποσό του δασμού ισούται με τη διαφορά μεταξύ της τιμής cif στα σύνορα της Κοινότητας ανά τόνο, πριν από την επιβολή του δασμού, όταν είναι χαμηλότερη, και των ακόλουθων επιπέδων:

α) στην περίπτωση της αιθανολαμίνης, κωδικός ΣΟ 2922 11 00: 606 Ecu

β) στην περίπτωση της διαιθανολαμίνης, κωδικός ΣΟ 2922 12 00: 584 Ecu

γ) στην περίπτωση της τριαιθανολαμίνης, κωδικός ΣΟ 2922 13 00:

- με περιεκτικότητα κάτω του 99 %,

(κωδικός Taric 2922 13 00 10): 609 Ecu

- με περιεκτικότητα 99 % ή περισσότερο,

(κωδικός Taric 2922 13 00 90): 652 Ecu

3. Εφαρμόζονται οι διατάξεις που ισχύουν για τους τελωνειακούς δασμούς.

4. Η θέση σε ελεύθερη κυκλοφορία στην Κοινότητα για τα προϊόντα που αναφέρονται στην παράγραφο 1, υπόκειται στην παροχή εγγύησης που ισοδυναμεί με το ποσό του προσωρινού δασμού.

Άρθρο 2

Με την επιφύλαξη των διατάξεων του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση από την Επιτροπή εντός μηνός από την ημερομηνία ενάρξεως ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των άρθρων 11, 12 και 13 του κανονισμού (ΕΟΚ) αριθ. 2423/88, το άρθρο 1 του παρόντος κανονισμού εφαρμόζεται για περίοδο τεσσάρων μηνών, εκτός εάν το Συμβούλιο θεσπίσει οριστικά μέτρα πριν από τη λήξη της περιόδου αυτής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουλίου 1993.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 201 της 8. 8. 1992, σ. 12.